宿興國寺方丈與客對牀
作者：劉學箕
朝代：宋

paragraphs: 世間何事能感人，詩人題詠爲多情。
我亦執筆書長吟，詩吟未竟情已盈。
古稱白頭如新，傾蓋如故。
何似祇今握手見肺肝，開口無毀譽。
古稱共君一夜話，勝讀十年書。
何似祇今對牀談子虛，醉歌咍臺笑廬胡。
昨宵春月如晝明，與君聯詩到三更。
今宵夜雨如盆傾，與君齁齁直到街鼓鳴。
醒來莫問陰與晴，但聽簷溜飛泉聲。
明朝又作穿雲行，巾紗杖竹鞵芒輕。
遇酒酌彼兕觥，逢花賞其芳馨。
見賢者如接芝蘭，對俗子譬之蚊蝱。
勿與物忤競，勿爲事絆縈。
陶然樂吾真，是謂羲皇人，是謂葛天民。